ให้ทุกข์แก่ท่าน ทุกข์นั้นถึงตัว
ที่สหรัฐฯเที่ยวคว่ำบาตรประเทศโน้นชาตินี้ สาเหตุหนึ่งก็เป็นเพราะการสั่งซื้อเครื่องบินรบและระบบป้องกันทางอากาศ เอส-400 ซึ่งเดี๋ยวนี้หลายประเทศก็นิยมซื้อของรัสเซีย จีนเพิ่งโดนขึ้นบัญชีดำไปเมื่อไม่นานมานี้ แต่การขึ้นบัญชีดำหรือการคว่ำบาตรของสหรัฐฯ ใช้พร่ำเพรื่อจนประเทศต่างๆไม่ค่อยกลัวแล้วครับ แล้วก็เริ่มมีการแสดงความรังเกียจเดียดฉันท์สหรัฐฯมากเพิ่มขึ้นทุกวัน,ศุกร์ที่ผ่านมา ประธานาธิบดีปูตินของรัสเซียและนายกรัฐมนตรีนเรนทรา โมดี ของอินเดีย ยืนกอดกันและร่วมเป็นสักขีพยานในพิธีลงนามข้อตกลงความร่วมมือทวิภาคีระหว่างรัสเซีย-อินเดียหลายฉบับ โดยปูตินบินไปที่กรุงนิวเดลีของอินเดีย,ปูตินประกาศว่ารัสเซียจะช่วยฝึกลูกเรืออินเดียชุดแรกสามารถบินไปสู่อวกาศได้ใน พ.ศ.2565 รัสเซียกับอินเดียตกลงอะไรกันบานเบอะเยอะแยะ ทั้งเรื่องเกษตรกรรม การพัฒนาระบบโครงสร้างพื้นฐาน ด้านพลังงาน บริษัทรัสเซียก็จะเข้าไปเป็นผู้ถือสัมปทานโครงการก่อสร้างเตาปฏิกรณ์นิวเคลียร์ในอินเดียเพิ่มอีก 6 แห่ง,แต่ที่สร้างความตระหนกตกใจให้สหรัฐฯมากที่สุดก็คือ ข้อตกลงด้านความมั่นคงที่อินเดียตกลงสั่งซื้อระบบป้องกันภัยทางอากาศ เอส-400 ของรัสเซีย 5 ชุด รวมเป็นเงิน 5.2 พันล้านดอลลาร์สหรัฐฯ หรือเกือบจะ 1.7 แสนล้านบาทล่ะครับ,มีข่าวแพร่ขยายออกไปก่อนหน้านี้ ว่าอินเดียจะซื้อระบบป้องกันทางอากาศ เอส-400 จากรัสเซีย พวกอเมริกันก็กดดันอินเดียน่าดู ทั้งปลอบ ทั้งแนะนำ ทั้งขู่ว่า ถ้าซื้อระบบนี้จากรัสเซีย อินเดียก็จะโดนกฎหมายภายในซีเอเอทีเอสเอของสหรัฐฯ เล่นงาน กฎหมายบ้านี่ก็คือพระราชบัญญัติต่อต้านปรปักษ์ของสหรัฐฯ ด้วยการคว่ำบาตร ซึ่งเป็นกฎหมายที่สภาคองเกรสเพิ่งตราขึ้นมาในยุคของทรัมป์เมื่อเดือนสิงหาคม 2560,ความตั้งใจที่พวกสมาชิกสภาคองเกรสออกกฎหมายนี้ก็คือ ต้องการจัดการกับรัสเซีย แต่ถึงขณะนี้ กฎหมายซีเอเอทีเอสเอก็ยังทำอะไรรัสเซียไม่ได้ หน่วยงานที่ถูกพระราชบัญญัตินี้ลงโทษเป็นครั้งแรกกลับเป็นสำนักงานพัฒนายุทโธปกรณ์ของกระทรวงกลาโหมของจีน แล้วก็คาดกันว่าหน่วยงานของกระทรวงกลาโหมของอินเดียก็อาจจะโดนขึ้นบัญชีดำตามจีนไปด้วย แต่อินเดียก็บอกว่าไม่กลัว แถมยังอวดสหรัฐฯ อีกว่า มากกว่าร้อยละ 70 ของอาวุธยุทโธปกรณ์ที่กองทัพอินเดียใช้งานอยู่เป็นสินค้าที่ผลิตจากรัสเซีย,การกระทำในแง่ลบของสหรัฐฯ สุดท้ายกลับมาเล่นงานสหรัฐฯเอง ผู้อ่านท่านยังจำมาตรการเรียกเก็บภาษีสินค้านำเข้าจากจีนที่สหรัฐฯ ใช้เล่นงานจีนได้ไหมครับ ประธานาธิบดีทรัมป์กะใช้มาตรการเรียกเก็บภาษีทุบจีนให้น่วม แต่ปรากฏว่า คนที่น่วมกลับเป็นสหรัฐฯเสียเอง,ตอนนี้ตัวเลขขาดดุลการค้าของสหรัฐฯ เพิ่มจากเดือนกรกฎาคมมากถึงร้อยละ 6.4 มากถึง 5.32 หมื่นล้านดอลลาร์สหรัฐฯแล้วครับ เท่าที่ดูตัวเลข เดือนกรกฎาคม 2561 สหรัฐฯส่งออกเพียง 2 แสนล้านดอลลาร์สหรัฐฯ แต่นำเข้ามากถึง 2.6 แสนล้านดอลลาร์สหรัฐฯ,เรื่องของทรัมป์กับสหรัฐฯ ไม่รู้ว่าจะเชื่อใครดีครับ คุยกับอเมริกันบางคนก็บอกว่าเศรษฐกิจดี มีคนตกงานน้อยลง เป็นช่วงที่เศรษฐกิจสหรัฐฯ ดีที่สุดในรอบ 10 ปี แต่นั่นเป็นเพียงความรู้สึกของผู้คน เมื่อไปดูตัวเลขจะเห็นว่า สหรัฐฯมีตัวเลขเสี่ยงหลายอย่าง ตั้งแต่ต้นปีมา สหรัฐฯนำเข้าสินค้าจากเม็กซิโกมากถึง 3 หมื่นล้านดอลลาร์สหรัฐฯ ซึ่งไม่เคยสูงถึงขนาดนี้มาก่อน,เพราะไปขึ้นภาษีชาวบ้านก่อน หลายประเทศก็เลยรุมกินโต๊ะขึ้นภาษีกับสหรัฐฯบ้าง จีนเก็บภาษีถั่วเหลืองสหรัฐฯ จนตอนนี้ยอดส่งออกถั่วเหลืองไปจีนตกลงไปมาก เฉพาะเดือนกรกฎาคมยอดลดลงไปถึง 1 พันล้านดอลลาร์สหรัฐฯ เดือนสิงหาคมที่ผ่านมา สหรัฐฯ ส่งออกน้ำมันดิบและผลิตภัณฑ์ปิโตรเลียมลดลงมากถึง 1.6 พันล้านดอลลาร์สหรัฐฯ,สงครามการค้าที่ทรัมป์ก่อขึ้นมาเพื่อความสะใจของตนเองและทำตามที่ตัวเองอย่างที่หาเสียงไว้ แต่บั้นปลายท้ายที่สุด เรื่องเหล่านี้ก็กลับมาทำร้ายคนอเมริกันเองทั้งสิ้น.,นิติการุณย์ มิ่งรุจิราลัย,songlok1997@gmail.com, 
ที่สหรัฐฯเที่ยวคว่ำบาตรประเทศโน้นชาตินี้ สาเหตุหนึ่งก็เป็นเพราะการสั่งซื้อเครื่องบินรบและระบบป้องกันทางอากาศ เอส-400  
เครื่องบินรบ,รัสเซีย,สงครามการค้า,เปิดฟ้าส่องโลก,นิติการุณย์ มิ่งรุจิราลัย